Krystallnattmarkeringene i Norge

Antirasistisk krystallnattmarkering

Den nye krystallnatt-tradisjonen tok til etter at at nasjonalisten Arne Myrdal holdt tale på Youngstorget 9. november 1991. Blant de nærmere 10 000 som møtte opp for å vise Myrdal ryggen var Stein Lillevolden og daværende biskop Andreas Aarflot, sammen med blant annet Odd Einar Dørum og skuespiller Maria Kvalheim.

Bergen

I 2002 valgte Norsk Folkehjelp å trekke seg fra markeringen av Krystallnatten i Bergen. Beslutningen var begrunnet med at organisasjonen ikke ville delta i en markering hvor også Med Israel For Fred (MIFF) skulle delta .
I 2003 ble norske Israel-kritikere beskyldt for å ha kuppet markeringen i regi av Norsk Folkehjelp. Kritikken fra On Elpeleg var rettet mot at appellene hovedsakelig handlet om Israel. Kritikken ble senere besvart av professor Frank Aarebrot .
I 2014 ble sionister nektet å delta i markeringen i regi av Norsk Folkehjelp og en appellant fra det jødiske miljøet ble nektet å tale .
I 2016 ble arrangørene av markeringen i regi av Norsk Folkehjelp kritisert for å ekskludere jøder fra plangruppen og fra listen over hovedappellanter.
I 2018 ble arrangørene av markeringen i regi av Norsk Folkehjelp kritisert for å inkludere BDS-aktivister i plangruppen og som hovedappellanter. Statsminister Erna Solberg holdt en tale på markeringen, hvor det ble antatt at over 150 personer deltok. Det ble mobilisert til en protest med over 6 000 signaturer på Facebook-gruppen: «Norsk Folkehjelp – hold hendene vekk fra vår Krystallnattmarkering – Sammen mot antisemittisme».

Kritikk fra palestinavenner

De senere årene har grupper på venstresida kritisert dagen for å fungere mer som en minnedag over ofrene for holocaust enn som en kampdag mot dagens rasisme. I 2005 boikottet Rød Ungdom i Oslo arrangementet fordi Det Mosaiske Trossamfunn var medarrangør.

Kritikk fra israelvenner

Israel-venner har på sin side anklaget venstreorienterte grupper for å ha kuppet markeringen og benyttet den til å ri egne kjepphester. På krystallnattmarkeringa i Tønsberg i 2002 var «Boikott Israel – Fritt Palestina!» og «Stopp USAs oljeego- ikke rør Irak!» blant hovedparolene. I 2003 ble 9. november, som også er dagen for Berlinmurens fall, brukt av Norsk Folkehjelp og LO til demonstrasjoner mot byggingen av Israels barriere på Vestbredden. Ifølge Dagbladet ble datoen for demonstrasjonen valgt bevisst.
Aftenposten kalte det en «historieløs provokasjon» at Willoch valgte å bruke denne datoen til markeringer mot Israel.

Uenigheter om krystallnattmarkeringa 2004

I 2004 ble israelvenner med tilknytning til Norsk Israelsenter, Forum mot islamisering og Demokratene bortvist fra krystallnatt-markeringa i Oslo. Ifølge Norsk Israelsenter var det snakk om «en liten gruppe på 12–14 jøder og deres norske venner». De ønsket å delta i markeringen med israelsk flagg, men arrangementskomiteen mente at israelske flagg var å regne som meningsytringer i Midtøsten-spørsmålet og det ville de ikke ha noe av på en generell markering mot rasisme. De pro-israelske deltakerne ble bortvist av politiet, som grunnga det med sikkerhetshensyn. Blant de bortviste var Erez Uriely, Jan Simonsen, Christen Krogvig og John Rothschild.

Senere utvikling

SOS Rasisme og Det Mosaiske Trossamfund i Oslo innledet nytt samarbeid om markeringen i Oslo og samarbeid om nettsiden krystallnatten.no. Dette samarbeidet tok imidlertid slutt i 2010. I februar 2011 uttalte forstander Anne Sender at «[v]i avsluttet samarbeidet vårt med SOS Rasisme i forkant av krystallnatta-markeringen i fjor høst. Det skyldes blant annet forholdene pressen har avdekket om organisasjonen det siste året», der hun refererte til triksing med medlemstall og tyveri av israelsk flagg fra en MIFF-markering.